
	Lietuvos eksportuotojams aktuali informacija


	2026 08 07
	Norvegijos įmonių konfederacijos NHO narių apklausos duomenimis, 2026 m. rugpjūtį Norvegijos įmonių rinkos situacija šiek tiek pagerėjo, tačiau ateities perspektyvos tebėra silpnos. Gerą dabartinę situaciją nurodė 21 proc. įmonių, tiek pat – 21 proc. – ją vertino kaip blogą. Liepą šie rodikliai atitinkamai siekė 19 ir 24 proc., todėl bendras vertinimas pagerėjo. Tačiau įmonių lūkesčiai artimiausiems šešiems mėnesiams išlieka neigiami. Įmonių, besitikinčių situacijos pablogėjimo, dalis sumažėjo nuo 25 iki 21 proc., o tik 12 proc. prognozuoja pagerėjimą, palyginti su 13 proc. liepą. Situacija labai skiriasi pagal sektorius. Blogiausiai dabartinę situaciją vertina NHO statybų sektoriaus įmonės, o geriausiai – Offshore Norway, Finance Norway ir Renewable Norway. Apklausa atlikta liepos 28–rugpjūčio 5 dienomis, joje dalyvavo 1 481 įmonė. NHO pabrėžia, kad nors rugpjūtį padėtis šiek tiek pagerėjo, bendras verslo lūkesčių vertinimas išlieka atsargus.

	Improved situation among NHO companies in August, but still weak outlook
	

	Investicijoms pritraukti į Lietuvą aktuali informacija

	2026 08 17
	Norvegijos įmonės vis daugiau dėmesio skiria ES rinkai, o jų susidomėjimas JAV rinka mažėja. Nauja Norvegijos įmonių konfederacijos NHO apklausa rodo, kad beveik penktadalis įmonių jau padidino veiklą ES arba planuoja tai padaryti. Tuo metu 14 proc. įmonių sumažino arba ketina mažinti veiklą JAV, o net 80 proc. mano, kad JAV rinka tapo mažiau patraukli nei prieš dvejus metus. NHO vadovas Ole Erik Almlid pabrėžia, kad ES Norvegijai yra svarbiausia rinka ir jos reikšmė tikriausiai dar labiau didės – tiek kaip prekybos rinkos, tiek kaip partnerės. Jis ragina Norvegiją glaudžiau bendradarbiauti su ES, greičiau įgyvendinti ES taisykles ir direktyvas bei dalyvauti naujose ES programose. Apklausa atlikta 2026 m. birželį–liepą, joje dalyvavo 1 683 NHO narės įmonės. ES rinkoje 6 proc. įmonių jau padidino arba pradėjo naują veiklą, dar 13 proc. planuoja ją didinti. JAV rinkoje atitinkamai tik 2 proc. įmonių išplėtė veiklą, o 5 proc. planuoja tai daryti.
	Norwegian companies are looking to Europe: "The EU is becoming even more important"
	


	Lietuvos verslo plėtrai aktuali informacija

	2026 08 26
	Norvegija kol kas nesudarys prekybos ir muitų susitarimo su JAV, nors tarp šalių jau parengtas susitarimo projektas. Premjeras Jonas Gahr Støre teigia, kad Norvegija šiuo metu susilaiko dėl nenuspėjamos JAV prekybos politikos, ypač galimų naujų muitų ir kitų priemonių. Norvegijos vyriausybė pabrėžia, kad susitarimas bus pasirašytas tik tuo atveju, jei jis bus naudingas Norvegijai ir jos verslui – susitarimo „bet kokia kaina“ nebus. Praėjusią savaitę Norvegijos ir JAV atstovai vėl susitiko aptarti muitų klausimo. Norvegija siekia išvengti didesnio muitų tarifo nei taikomas Europos Sąjungai. JAV kol kas galutinio atsakymo nepateikė.
	Støre: Norway will not enter into US agreement yet – E24
	

	Lietuvos turizmo sektoriui aktuali informacija

	2026 08 28
	Remiantis turizmo rinkos tyrimo „ReisePuls“ rezultatais apie Norvegijos išvykstamojo turizmo rinką, Norvegų atostogų įpročiai grįžo į priešpandeminį lygį. 13,8 proc. keliauja tik į užsienį, 19,2 proc. atostogauja tik Norvegijoje, o 57,5 proc. renkasi abu variantus. Taip pat toliau auga vartotojų išlaidos kelionėms. Renkantis atostogų kryptį, svarbiausi veiksniai yra saugumas ir stabilumas (78 proc.) bei kainos ir išlaidos (73 proc.). Vasara išlieka pagrindiniu kelionių sezonu, tačiau vis daugiau žmonių planuoja ir keliones rudens atostogų metu. Europa yra pagrindinis norvegų kelionių regionas. Europos kryptys patrauklios dėl gana trumpo kelionės laiko, gero susisiekimo ir klimato. Taip pat svarbios gastronominės ir kultūrinės patirtys – 49 proc. respondentų išskiria maistą ir kulinariją, o 44 proc. – kultūrinius renginius. Populiariausios kryptys – Švedija, Ispanija, Italija, Graikija ir Jungtinė Karalystė. Pagrindiniai sėkmės veiksniai Norvegijos rinkoje yra saugumas ir stabilumas, konkurencingos kainos, patogus susisiekimas, malonus klimatas bei autentiškos maisto ir kultūros patirtys. Augantis susidomėjimas rudens kelionėmis taip pat suteikia galimybę Norvegijos rinkoje aktyviau komunikuoti ne sezono pasiūlymus ir taip pritraukti turistų ištisus metus.
	Travel pulse - How do Norwegians vacation? - Virke - The main organisation for the trade and service industry
	

	Lietuvos ekonominiam saugumui aktuali informacija 

	
	Norvegijos Susisiekimo ir komunikacijų ministerija pradėjo konsultacijas dėl riziką mažinančių priemonių autobusų viešuosiuose pirkimuose. Vyriausybė siekia sumažinti priklausomybę nuo vieno tiekėjo ar vienos šalies ir užtikrinti, kad autobusų transporto sistema būtų atspari galimiems tiekimo grandinių, prekybos ar saugumo politikos sutrikimams. Autobusai laikomi svarbiais ne tik kasdieniam susisiekimui, bet ir civilinėms bei karinėms reikmėms krizių ar karo atveju. Siūlomos dvi pagrindinės priemonės:
-	Viešuosiuose kelių transporto pirkimuose būtų galima pasirinkti dyzelinius autobusus, kai dėl saugumo ir pasirengimo ekstremalioms situacijoms neįmanoma techniškai arba ekonomiškai pagrįstai įsigyti nulinės emisijos autobusų.
-	Gairės savivaldybių apskritims ir kitiems viešiesiems pirkėjams, kur rekomenduojama užtikrinti, kad reikšminga autobusų dalis būtų pagaminta šalyse, su kuriomis Norvegija bendradarbiauja saugumo politikos srityje, vengiant pernelyg didelės priklausomybės nuo vieno ar kelių tiekėjų ir įvertinant tiekimo grandinių sutrikimų ir kritinių komponentų prieinamumo riziką.
2026 m. rugpjūčio 13 d. Norvegijoje buvo registruoti 12 603 M3 kategorijos autobusai, iš kurių 19 % pagaminti šalyse, su kuriomis Norvegija neturi saugumo politikos bendradarbiavimo. Naujų autobusų segmente ši dalis išaugo ypač sparčiai: nuo 0 % 2018 m. iki 65 % 2025 m. Vyriausybė teigia, kad priemonės turi būti suderintos su ambicinga klimato politika: siekiama toliau pereiti prie nulinės emisijos transporto, tačiau kartu užtikrinti nacionalinį saugumą ir transporto sistemos atsparumą.
	Consultation on risk-reducing measures in bus procurements - regjeringen.no
	

	2026 08 12
	Dagbladet komentuoja, kad besiformuojantis Arkties kelias galėtų tapti svarbiu nauju prekybos koridoriumi tarp Kinijos ir Europos ir potencialiai perpus sutrumpinti laivybos laiką. Tačiau ši iš pirmo žvilgsnio patraukli ekonominė galimybė Norvegijai kelia didelę strateginę ir aplinkosauginę riziką.
Laikraštis mano, kad tai reikėtų vertinti kaip naują iššūkį saugumo politikai, nes didžiąją šio maršruto dalį kontroliuotų Rusija. Idealiu atveju tai reikštų didesnį aktyvumą Šiaurės Norvegijoje, daugiau darbo vietų, gyventojų skaičiaus augimą ir pan. Tačiau kita vertus, tai reikštų ir didesnį eismą, didesnę didžiųjų valstybių įtaką bei didesnę atsakomybę, nebūtinai turint daugiau kontrolės. Laikraštis ragina Norvegiją sustiprinti savo buvimą Tolimojoje Šiaurėje – ne tik kariniu, bet ir civiliniu požiūriu. Tam reikėtų intensyvesnės jūrų stebėsenos, stipresnės pakrančių apsaugos, geresnių paieškos ir gelbėjimo (SAR) pajėgumų, didesnio pasirengimo reaguoti į naftos išsiliejimus, saugesnių ryšių sistemų bei uostų, kurie iš tiesų galėtų susidoroti su ekstremaliomis situacijomis.

	DB p2(leader))
	

	 2026 08 26
	Naftos ir dujų pramonės asociacija „Konkraft“ siūlo atverti žvalgybai vakarinę Nordland 6 teritorijos dalį, esančią netoli Lofotenų, politiškai jautrioje Arkties regiono aplinkoje. „Konkraft“ taip pat ragina išplėsti jau atvertų teritorijų licencijavimą, mažinti naftos sektoriaus CO₂ kaštus ir supaprastinti kai kuriuos reikalavimus. Pagrindinis pramonės argumentas – Europos energetinis saugumas. „Konkraft“ teigia, kad net pasiekus Europos klimato tikslus iki 2050 m. Europai vis tiek reikės importuojamos naftos ir dujų.  Siūlymas sukėlė politinius ginčus Norvegijoje. Naftos pramonė ir dalis dešiniųjų politikų Nordland 6 mato kaip galimybę užtikrinti dujų tiekimą Europai, atrasti naujų telkinių, pristabdyti prognozuojamą Norvegijos naftos bei dujų gavybos mažėjimą ir išlaikyti darbo vietas. Aplinkosaugininkai ir kairiosios partijos baiminasi klimato bei gamtosauginių pasekmių. Vyriausybė taip pat siekia išlaikyti aukštą Norvegijos naftos ir dujų gavybos lygį.
	Will search in Nordland 6;  Owns no shame – E24, Could be a new oil dispute – E24
	

	2026 08 29
	Norvegijos energetikos sektoriui gresia skirtingos perspektyvos naftos ir dujų srityse. DNV energetikos transformacijos tyrimų vadovas Sverre Alvik teigia, kad Norvegijos dujos išlieka labai konkurencingos, nes vamzdynais tiekiamos į Europą, Norvegija laikoma patikima tiekėja, o europinėms šalims dujų poreikis išliks dar ilgus dešimtmečius. Tuo tarpu Norvegijos naftos padėtis yra daug rizikingesnė. Nafta parduodama pasaulinėje rinkoje, todėl Norvegija neturi tokių pranašumų kaip dujų sektoriuje. Be to, naftos paklausą gali dar labiau sumažinti užsitęsusi įtampa Artimuosiuose Rytuose ir praktiškai apribotas naftos transportas per Hormūzo sąsiaurį. Aukštos kainos ir tiekimo trūkumas gali paskatinti vartotojus dar sparčiau pereiti prie elektromobilių ir kitų alternatyvų. Alvik taip pat mano, kad pasaulinė naftos paklausa artėja prie piko, daugiausia dėl sparčios transporto elektrifikacijos. Jo vertinimu, naftos paklausa gali pasiekti piką per artimiausius penkerius metus, o užsitęsusi Hormūzo krizė šį momentą galėtų dar labiau priartinti.
	Warns about Norway's oil: "The risk is increasing" – E24
	

	 Bendra ekonominė informacija

	2 026 08 12
	Norvegijos Vyriausybės pensijų fondas „Global“ 2026 m. pirmąjį pusmetį uždirbo 9,4 % grąžą, 0,22 procentinio punkto viršydamas lyginamojo indekso rezultatą. Birželio pabaigoje fondo vertė siekė 22,683 trln. NOK, per pusmetį padidėjusi 1,416 trln. NOK. Didžiausią fondo dalį sudarė akcijos (72,1 %), o obligacijos ir kitos fiksuotų pajamų investicijos sudarė 25,8 %. NBIM vadovas Nicolai Tangen perspėja, kad dėl pasaulinės ekonominės ir geopolitinės padėties ateityje yra tikimybė, kad fondas galėtų prarasti didelę dalį ar net visą savo vertę. Jis ragina Norvegiją svarstyti, ar šalis būtų pasirengusi tokiai situacijai, nes didelė valstybės biudžeto dalis priklauso nuo fondo pajamų. Ekspertai iš esmės sutinka su Naftos fondo vadovo Nicolai Tangen perspėjimu, kad fondas yra pažeidžiamas didelių tarptautinių krizių, tokių kaip karas, branduoliniai ar biologiniai išpuoliai. Vis dėlto jie pabrėžia, kad visiškas Naftos fondo išnykimas yra itin mažai tikėtinas. Didesnė reali grėsmė būtų didelis finansų rinkų nuosmukis ar ilgalaikė maža investicijų grąža, galinti smarkiai paveikti Norvegijos valstybės finansus. Taip pat atkreipiamas dėmesys į investicijų koncentracijos riziką, nes didelę fondo turto dalį sudaro investicijos į nedidelį skaičių didžiausių įmonių.
	nrk.no; Aft p8
	

	2026 08 12
	Norges Bank paliko bazinę palūkanų normą nepakeistą – 4,25 %. Nors infliacija lėtėja ir liepą siekė 3,0 %, ji vis dar viršija tikslinį lygį, todėl bankas pabrėžia, kad dar per anksti atmesti tolesnio palūkanų didinimo galimybę. Ekonomikos aktyvumas ir darbo rinka iš esmės vystosi pagal prognozes, tačiau būsto rinkoje ir statybų sektoriuje išlieka silpnumo požymių. Kitas svarbus sprendimas ir atnaujintos prognozės bus paskelbti rugsėjo 24 d.
	Rate decision August 2026
	


	Artėjantys reikšmingiausi renginiai, parodos

	2026-10-19-22
	„Oslo Innovation Week“ jungia daugiau nei 80 atskirų renginių, kuriuos organizuoja Norvegijos startuolių ir inovacijų ekosistema. 3000 startuolių ir augančių įmonių sprendžia įvairiausius iššūkius nuo atsinaujinančios energijos ir sveikatos technologijų iki žiedinės ekonomikos ir jūrų technologijų.
	https://www.oiw.no/


	2026-10-20
	„Oslo Innovation Week“ metu organizuojamas Lietuvos ir Norvegijos forumas „Securing Europe’s Engineering Technology Supply Chains“, skirtas aptarti praktines Lietuvos ir Norvegijos bendradarbiavimo, pramonės partnerysčių ir tarpvalstybinių investicijų galimybes puslaidininkių, elektronikos gamybos ir pažangiosios inžinerijos srityse, daugiausia dėmesio skiriant kritinių priklausomybių mažinimui, technologiniam atsparumui ir tvariai pramonės plėtrai.
	Securing Europe’s Engineering Technology Supply Chains - Inovacijų agentūra

	2026-11-03-04
	North European Cyber Days 2026 – aukšto lygio renginys kibernetinio saugumo tema, siekiant suburti pagrindinius kibernetinio saugumo, dirbtinio intelekto (DI) ir kritinių sektorių atstovus, startuolius, MVĮ, investuotojus, ir ekspertus bei aptarti bendrus iššūkius, skatinti tarpvalstybinį bendradarbiavimą ir atverti naujas galimybes investicijoms, inovacijoms bei atsparumui Europos skaitmeninėje erdvėje.
	North European Cyber Days 2026 - Oslo, Norway - ECSO



Pradiniai valiutų keitimo kursai €1= 10.867NOK

LR ambasados Norvegijos Karalystėje patarėja Neringa Urbonienė, tel. +47 45847951, neringa.urboniene@urm.lt 


1
